寄樊上友人
作者：張埴
朝代：宋

paragraphs: 鳳凰覽德輝，鷾鴯戀庭宇。
吟詩已戴白，未能參此語。
百川谷口翁，一笑輞川路。
桃紅楊柳綠，鶑歌蝴蝶舞。
春風吹野水，飲客如渴虎。
夜來作老夢，鳥啼掌中僂。
白駒千五百，樂固不償苦。
當來漁父湄，慷慨解力處。
賓餞十牛鳴，分寸屐齒土。
何如歸霜崖，夜取白石煮。
長孫汲澗水，拾薪三四五。
日出如羊胛，家人皆可飫。